
Na temelju članka 26. stavka 1.  Zakona o radu ( Narodne novine br. 93/14.) i članka 69. Statuta Dječjeg vrtića „Radost“ Novska, Upravno vijeće nakon savjetovanja sa sindikalnim povjerenikom, na sjednici održanoj dana  20.11. 2018. godine donosi :



P R A V I L N I K   O   R A D U



I. OPĆE  ODREDBE

Članak 1.
Pravilnikom o radu ( u daljnjem tekstu: Pravilnik ) uređuju se prava i obveze radnika i poslodavca, uvjeti rada, plaće, naknade plaća, materijalna prava radnika, postupak i mjere za zaštitu dostojanstva radnika te mjere zaštite od diskriminacije i druga pitanja u svezi s radom. 
Pravilnik se neposredno primjenjuje na sve radnike, ako prava i obveze radnika nisu drukčije uređena ugovorom o radu ili kolektivnim ugovorom.

Članak 2.
	Zabranjena je izravna ili neizravna diskriminacija osobe koja traži zaposlenje i osobe koja se zaposli na temelju rase, boje kože, spola, spolnog opredjeljenja, bračnog stanja, obiteljskih obveza, dobi, jezika vjere, političkog ili socijalnog podrijetla, imovnog stanja, rođenja, društvenog položaja, članstva ili nečlanstva u političkoj stranci, članstva ili nečlanstva u sindikatu, te tjelesnih ili duševnih poteškoća.

Članak 3.
	Ako se kolektivnim ugovorom, koji obvezuje poslodavca i radnika, pojedini uvjeti rada utvrde povoljnije od uvjeta određenih  ovim Pravilnikom, primjenjivati će se neposredno odredbe kolektivnog ugovora.
	U slučaju kad odredbe ugovora o radu upućuju na primjenu pojedinih odredaba ovog Pravilnika, te odredbe Pravilnika postaju sastavni dio ugovora o radu.
	Ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje se za radnika najpovoljnije pravo, ako zakonom nije drukčije određeno.

II. TEMELJNE OBVEZE POSLODAVCA I RADNIKA

	Temeljne obveze poslodavca
Članak 4.
	Temeljna obveza poslodavca radniku dati posao i za obavljeni rad mu isplatiti plaću, te omogućiti korištenje drugih prava određenih zakonom i ugovorom o radu, ali i da dobrom organizacijom obavljanja poslova iz djelatnosti osigura zaštitu zdravlja i osobnosti radnika.




	Temeljne obveze radnika

	Radnik je dužan osobno obavljati poslove radi kojih je zasnovao radni odnos, poštujući  upute poslodavca i u svemu vodeći računa o zaštiti interesa poslodavca. Radnik je dužan svoje usluge rada podrediti organizacijskim zahtjevima kojima se ostvaruju ciljevi poslovanja poslodavca. Ova obveza radnika podrazumijeva napose : obavljati poslove savjesno i u skladu s pravilima struke, ekonomično koristiti sredstva poslodavca, aktivno surađivati s ostalim radnicima vodeći računa o cjelovitosti radnog procesa, uljudno se ponašati prema suradnicima i svim osobama s kojima dolazi u kontakt prilikom obavljanja rada, a osobito sa strankama i poslovnim partnerima i paziti da svojim radnjama ili propuštanjem na radu i izvan rada ne nanosi štetu ugledu poslodavca.
	Sa svim uređajima i priborom kojima se radnik služi u obavljanju posla ili ih održava mora se postupati stručno i s pažnjom dobrog gospodarstvenika. Materijal koji se koristi u obavljanju posla mora se koristiti štedljivo i sa što manje otpada. Radno mjesto i sredstva za rad radnik je obvezan urediti i uredno pospremiti svakoga dana pred kraj radnog vremena.
	Posebna obveza radnika je da prije sklapanja ugovora o radu i tijekom trajanja radnog odnosa obavijesti poslodavca o bolesti ili drugoj okolnosti koja ga onemogućuje ili bitno ometa u izvršenju obveza iz ugovora o radu ili koja ugrožava život ili zdravlje osoba s kojima u izvršenju ugovora o radu radnik dolazi u dodir.
	Kršenje temeljnih obveza predstavlja opravdani razlog za otkaz ugovora o radu, a u slučaju da radnik ne postupi u skladu s obvezom iz prethodnog stavka ovoga članka poslodavac mu može izvanredno otkazati ugovor o radu. 

Poslovna tajna
Članak 5.

	Svi podaci, informacije i dokumentacija vezana za poslovanje ustanove, organizaciju i način rada, kao financijsko stanje i poslovanje ustanove, smatraju se poslovnom tajnom.

Radnici koji tijekom obavljanja poslova dođu do podataka, informacija i dokumentacije iz prethodnog stavka ovog članka, dužni su iste čuvati i ne smiju ih davati ili iznositi trećim osobama ili medijima. Obvezu čuvanja poslovne tajne radnici imaju i nakon prestanka radnog odnosa.

Povreda obveze čuvanja poslovne tajne predstavlja osobito tešku povredu radne obveze.

Obavještavanje  radnika

Članak 6.

Obavještavanje radnika obavlja se putem oglasne ploče u sjedištu poslodavca Ulica Ivane Brlić Mažuranić 1 , Novska.

Radnik je dužan pratiti obavijesti poslodavca objavljene na način propisan ovim Pravilnikom i ne može se pozivati da objavljeni oglas nije pročitao.

Sva pismena u poslovnoj komunikaciji poslodavca i radnika, a koja se odnose na obavljanje poslova ili su vezana uz pojedinačna prava, odnosno obveze radnika (nalozi, upute, upozorenja, rješenja, odluke, zahtjevi, pritužbe i sl.) radnik je dužan dostavljati poslodavcu ili preuzimati od poslodavca na način propisan ovim Pravilnikom.

III. 	ZAŠTITA ZDRAVLJA, PRIVATNOSTI I DOSTOJANSTVA RADNIKA

Članak 7.

Poslodavac je dužan voditi i organizirati poslovanje na način i uz uvjete koji će omogućiti zaštitu života, zdravlja i privatnosti radnika, sukladno zakonu, posebnim propisima i aktima poslodavca, te naravi poslova i djelatnosti.


Članak 8.

Svaki radnik odgovoran je za vlastitu sigurnost i zdravlje, kao i  sigurnost i zdravlje ostalih radnika na koje utječu njegovi postupci na poslu. 
Radnik je dužan:
· raditi s nužnom pozornošću i na način kojim ne ugrožava život i zdravlje svoje i drugih radnika, te sigurnost opreme i uređaja,
· na radnom mjestu poznavati uvjete i opasnosti od rada, pridržavati se propisanih mjera zaštite na radu i uputa proizvođača sredstava rada,
· održavati i upotrebljavati u ispravnom stanju sigurnosne uređaje i osobna zaštitna  sredstva koja su mu povjerena na uporabu i rukovanje,
· upozoriti neposrednog rukovoditelja na sve kvarove i nedostatke na uređajima, opremi, sigurnosnim uređajima, osobnim zaštitnim sredstvima kao i na neredovite pojave pri radu i postupke drugih osoba koje mogu oštetiti, uništiti određenu opremu ili ugroziti život i zdravlje radnika,
· upoznati poslodavca, pri sklapanju ugovora o radu i u tijeku rada, na tjelesne nedostatke ili bolesti koje mogu kod obavljanja određenih poslova uzrokovati posljedice po život i zdravlje radnika ili drugih osoba,
· ovladati znanjima iz zaštite na radu u mjeri potrebnoj za rad na siguran način,
· podvrći se provjeri da li je pod utjecajem alkohola ili drugih sredstava ovisnosti,
· pristupiti zdravstvenim, psihofizičkim i drugim pregledima na koje je upućen.

Ne postupanje u skladu sa stavkom 1. ovog članka predstavlja povredu radne obveze i opravdani razlog za otkaz ugovora o radu   ( redoviti, odnosno izvanredni ).

Članak 9.

Radnici su obvezni poslodavcu ili osobi za to ovlaštenoj od strane poslodavca, dostaviti sve osobne podatke utvrđene propisima o evidencijama iz područja rada, a radi ostvarivanja prava i obveza iz radnog odnosa i podatke: za obračun poreza iz dohotka i određivanje osobnih odbitaka, podatke o školovanju i određenim specijalističkim znanjima, zdravstvenom stanju i stupnju invalidnosti, o ugovornoj zabrani utakmice s prethodnim poslodavcem i druge podatke nužne za realizaciju prava ili obveza koje proizlaze iz radnog odnosa.

Izmijenjeni podaci moraju se pravovremeno dostaviti poslodavcu ili ovlaštenoj osobi poslodavca.

Radnici koji ne dostave utvrđene podatke ili ne obavijeste poslodavca, odnosno ovlaštenu osobu, o promjeni utvrđenih podataka, snose štetne posljedice tog propusta.


Članak 10.

Osobni podaci radnika smiju se prikupljati, obrađivati, koristiti i dostavljati trećim osobama samo ako je to određeno zakonom ili ako je potrebno radi ostvarivanja prava i obveza iz radnog odnosa.
Poslodavac će, pod uvjetima propisanim Zakonom o radu, imenovati osobu koja smije podatke o radnicima prikupljati, koristiti i dostavljati trećim osobama.


Postupak i mjere zaštite dostojanstva radnika

Članak 11.

Poslodavac je dužan zaštititi dostojanstvo radnika za vrijeme obavljanja poslova tako da im osigura uvjete rada u kojima neće biti izloženi uznemiravanju ili spolnom uznemiravanju. Ova zaštita uključuje i poduzimanje preventivnih mjera.

Članak 12.

Dostojanstvo radnika štiti se od uznemiravanja ili spolnog uznemiravanja poslodavca, nadređenih radnika, suradnika i osoba s kojima radnik redovito dolazi u doticaj u obavljanju svojih poslova.

Uznemiravanje je svako neželjeno ponašanje koje ima za cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.

Spolno uznemiravanje je svako verbalno, neverbalno ili fizičko ponašanje spolne naravi koje ima za cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.

Uznemiravanje i spolno uznemiravanje predstavlja povredu obveza iz radnog odnosa.

Članak 13.

Poslodavac će odlukom imenovati osobu koja je, osim poslodavca, ovlaštena za zaprimanje i rješavanje pritužbi za zaštitu dostojanstva radnika.

Članak 14.

U slučaju povrede dostojanstva radnika, radnik može dati pritužbu (pisano ili usmeno na zapisnik) za to ovlaštenoj osobi. U pritužbi se mora navesti o kakvom obliku uznemiravanja se radi, kada je i na koji način podnositelj pritužbe bio izložen uznemiravanju, od koga je uznemiravan, imena i prezimena osoba koja o navodima iz pritužbe imaju neposredna saznanja, te priložiti eventualnu pisanu dokumentaciju ukoliko je uznemiravanje vezano uz sadržaj iste.

Ovlaštena osoba je dužna u roku od 8 dana od dana primitka pritužbe ispitati i riješiti pritužbu, te poslodavcu i radniku dostaviti očitovanje o osnovanosti ili neosnovanosti pritužbe, s prijedlogom mjere radi sprječavanja nastavka uznemiravanja ili spolnog uznemiravanja u slučaju eventualnog utvrđenja postojanja uznemiravanja.

U postupku ispitivanja pritužbe, ovlaštena osoba je dužna prikupiti svu relevantnu dokumentaciju, te o okolnostima pritužbe zatražiti izjavu osobe koja je podnijela pritužbu, osobe koja se tereti za uznemiravanje, kao i izjave svih drugih osoba koje o navodima iz pritužbe imaju neposredna saznanja. Izjave moraju biti u pisanom obliku, sastavljene u formi službene bilješke ili formi zapisnika, te potpisane od strane ovlaštene osobe i osobe koja je izjavu dala.

Članak 15.

Kada se u postupku iz čl. 14. ovog pravilnika utvrdi da je netko od radnika svojim postupcima ili ponašanjem ugrozio dostojanstvo drugog radnika (uznemiravao ili spolno uznemiravao) poslodavac može, ovisno o pojedinom slučaju, poduzeti sljedeće mjere:
· dati pisane upute o načinu rada i ponašanju u radnoj sredini
· drukčije rasporediti rad određenih radnika ili promijeniti mjesto rada određenih radnika, ako to priroda posla omogućava
· dati pisano upozorenje na mogućnost otkaza ugovora o radu
· otkazati ugovor o radu (redovito ili izvanredno). 

Članak 16.

Ako Poslodavac u roku od osam dana od dana dostave pritužbe ne poduzme mjere za sprječavanje uznemiravanja ili spolnog uznemiravanja ili ako su mjere koje je poduzeo očito neprimjerene, radnik koji je uznemiravan ili spolno uznemiravan ima pravo prekinuti rad dok mu se ne osigura zaštita, pod uvjetom da je u daljnjem roku od osam dana zatražio zaštitu pred nadležnim sudom.

Ako postoje okolnosti zbog kojih nije opravdano očekivati da će Poslodavac zaštititi dostojanstvo radnika, radnik nije dužan dostaviti pritužbu poslodavcu i ima pravo prekinuti rad, pod uvjetom da je zatražio zaštitu pred nadležnim sudom i o tome obavijestio poslodavca u roku od osam dana od dana prekida rada.

Za vrijeme prekida rada iz prethodnog članka ovog Pravilnika, kao i u slučaju iz stavka 1. ovoga članka, radnik ima pravo na naknadu plaće u iznosu plaće koju bi ostvario da je radio.

Svi podaci utvrđeni u postupku zaštite dostojanstva radnika su tajna, te su svi sudionici koji sudjeluju u postupku zaštite dostojanstva odgovorni za čuvanje tajnosti tih podataka.

U slučaju spora teret dokazivanja je na poslodavcu.








IV.  	ZASNIVANJE RADNOG ODNOSA

Članak 17.             
                 
Radni odnos zasniva se ugovorom o radu.

Svaki radnik može zasnovati radni odnos ako ispunjava opće uvjete predviđene zakonom, a posebne uvjete ako je to utvrđeno zakonom ili Pravilnikom o unutarnjem ustrojstvu i načinu rada poslodavca.
   
Ugovor o radu sklapa se u pravilu na neodređeno vrijeme, a iznimno na određeno vrijeme pod uvjetima i na način propisan Zakonom o radu i Zakonom o predškolskom odgoju i obrazovanju.

Članak 18.

Radnik je dužan stupiti na rad na dan određen ugovorom o radu.

Ako radnik bez opravdanog razloga ne počne raditi na dan određen ugovorom o radu, smatra se da radni odnos nije zasnovan, a ugovor o radu smatra se raskinutim.

Prije stupanja na rad, radniku se mora omogućiti uvid u pravilnik o radu i druge akte poslodavca kojima se uređuju prava i obveze iz radnog odnosa.

Prethodno provjeravanje sposobnosti radnika
	
      Članak 19.

Prije zasnivanja radnog odnosa mogu se provjeriti stručne i druge sposobnosti radnika za obavljanje određenih poslova.

      Članak 20.

U slučaju iz prethodnog članka, poslodavac će odlučiti koji će se oblik provjeravanja primijeniti (obavljanje određenog zadatka, intervju, audicija, test i tome slično) i odrediti osobe koje će provesti provjeravanje i podnijeti poslodavcu izvještaj i mišljenje.
Ako su zakonom, drugim propisom, kolektivnim ugovorom ili ovim Pravilnikom određeni posebni uvjeti za zasnivanje radnog odnosa, ugovor o radu može sklopiti samo radnik koji zadovoljava te uvjete.
Posebne uvjete za zasnivanje radnog odnosa u svakom pojedinom slučaju utvrđuje Poslodavac.
Prije sklapanja ugovora o radu za poslove s posebnim uvjetima rada, radnik se mora uputiti na liječnički pregled.
Za ostale poslove, Poslodavac može odlučiti da se radnik uputi na liječnički pregled radi utvrđivanja opće zdravstvene i psihofizičke sposobnosti u kojem slučaju troškove pregleda snosi poslodavac.





Probni rad
Članak 21.

Ugovorom o radu može se radniku odrediti probni rad u najdužem trajanju od šest mjeseci.

Članak 22.

Rad radnika na probnom radu prati, nadzire i ocjenjuje njegov neposredni nadređeni, a poslodavac može, prema potrebi, uz neposredno nadređenog, odrediti i drugoga ili druge radnike koji će pratiti i ocijeniti rad.

Probni rad se određuje kako bi se utvrdilo ima li radnik stručne i radne sposobnosti potrebne za obavljanje poslova radnog mjesta za koje se sklapa ugovor o radu, pri čemu se može uzeti u obzir brzina i kvaliteta izvršenja povjerenih zadataka, snalaženje u novim poslovima i samostalnost u obavljanju istih, odnos prema radu, suradnicima i nadređenim radnicima, radna disciplina radnika, odnos prema sredstvima rada, poštivanje odluka i akata poslodavca, kao i propisa vezanih uz djelatnost poslodavca i poslova koje radnik obavlja i dr.

Članak 23.

Osoba zadužena za praćenje probnog rada dužna je, najkasnije 10 dana prije isteka probnog rada, dostaviti poslodavcu obrazloženu ocjenu o radnikovoj radnoj sposobnosti.

Ako po ocjeni osobe iz prethodnog stavka ovog članka radnik nije udovoljio uvjetu probnog rada, poslodavac će mu  redovito otkazati ugovor o radu uz otkazni rok od sedam dana.

Na otkaz iz stavka 3. ovoga članka ne primjenjuju se odredbe o otkazu ugovora o radu, osim odredbi o obliku, obrazloženju i dostavi otkaza, početku tijeka otkaznog roka i sudskom raskidu ugovora o radu.
Pripravnici

Članak 24.

Osobu koja se prvi put zapošljava u zanimanju za koje se školovala, može se zaposliti kao pripravnika.

Pripravnici u vrtiću su osobe koje se prvi put zapošljavaju na poslovima odgojitelja ili stručnog suradnika uz uvjet polaganja stručnog ispita.
Pripravnici u vrtiću su i osobe koje se prvi put zapošljavanju na poslovima za koje se traži srednja stručna sprema.	
Pripravnik zasniva radni odnos na određeno vrijeme u najdužem trajanju do jedne godine.

Ugovor o radu sa pripravnikom može se sklopiti i na neodređeno vrijeme uz obvezu polaganja stručnog ispita  u roku od jedne  godine od isteka pripravničkog staža.

Pripravniku koji ne položi stručni ispit u roku iz stavka 4. ovoga članka, ugovor o radu prestaje istekom posljednjeg dana roka za polaganje stručnog ispita.



Članak 25.

Ugovorom o radu utvrdit će se trajanje pripravničkog staža, te prava i obveze pripravnika za vrijeme pripravničkog staža.

Za vrijeme pripravničkog staža radnik prima plaću u visini od 80% od osnovne plaće pripadajućeg radnog mjesta.
Članak 26.

Prilikom zapošljavanja pripravnika, poslodavac će odlukom imenovati osobu (mentora) koja će, tijekom pripravničkog staža, pratiti osposobljavanje pripravnika.

Za mentora mora biti imenovana osoba s najmanje onim stupnjem stručne spreme koju ima pripravnik.

Stažiranje pripravnika ostvaruje se na temelju programa stažiranja koji donosi odgojiteljsko vijeće na prijedlog povjerenstva za stažiranje za odgojitelje i stručne suradnike.

Povjerenstvo za stažiranje čini ravnatelj vrtića u svojstvu predsjednika povjerenstva, mentor i stručni suradnik vrtića.

Povjerenstvo za stažiranje imenuje ravnatelj najkasnije 8  dana od početka pripravnikova stažiranja.

Povjerenstvo za stažiranje dužno je u roku od 15 dana od početka stažiranja pripravnika predložiti program pripravničkog staža odgojiteljskom vijeću.
Evidenciju o ostvarivanju programa pripravničkog staža vodi mentor koji ima najmanje isti ili viši stupanj stručne spreme od pripravnika i položen stručni ispit ili uživa ugled vrsnog odgojitelja.

Pripravnici su obvezni biti nazočni radu mentora najmanje 30 sati tijekom stažiranja, a mentor je obvezan biti nazočan radu pripravnika najmanje 10 sati.

Povjerenstvo za stažiranje nazoči aktivnostima pripravnika odgojitelja najmanje dva puta.

Vrtić je obvezan najkasnije 15 dana od zasnivanja radnog odnosa pripravnika donijeti cjeloviti program stažiranja i prijaviti stažiranje nadležnom ministarstvu u istom roku. 
Na stažiranje pripravnika i polaganje stručnog ispita primjenjuju se odredbe Zakona o predškolskom odgoju i obrazovanju i provedbeni propisi doneseni prema odredbama toga zakona.

26. a  Stručno osposobljavanje

Vrtić može u skladu s godišnjim planom i programom rada radi pripremanja za polaganje stručnog ispita primiti odgojitelja ili stručnog suradnika na stručno osposobljavanje za rad bez zasnivanja radnog odnosa.

Stručno osposobljavanje za rad iz stavka 1. ovoga članka ne može trajati dulje od pripravničkog staža iz članka 24. ovoga Pravilnika.

S osobom primljenom na stručno osposobljavanje za rad ravnatelj je dužan sklopiti ugovor u pisanom obliku.

Na osobu koja se stručno osposobljava za rad, primjenjuju se odredbe ovoga pravilnika osim odredbi o sklapanju ugovora o radu, plaći, nadoknadi plaće i prestanku ugovora o radu.


V. 	RADNO VRIJEME I RASPORED RADNOG VREMENA
	
Članak 27.

Radno vrijeme je vremensko razdoblje u kojem je radnik obvezan obavljati poslove prema uputama poslodavca, na mjestu gdje se njegovi poslovi obavljaju ili drugom mjestu koje odredi Poslodavac. 

Poslodavac vodi evidenciju radnog vremena sukladno Pravilniku o sadržaju i načinu vođenja evidencije o radnicima. 

Poslodavac može posebnom odlukom utvrditi način evidentiranja prisutnosti radnika na radu, odnosno evidentiranja vremena dolaska na posao i odlaska s posla, koju odluku su radnici dužni poštivati.

Puno radno vrijeme

Članak 28.

Puno radno vrijeme ne može biti duže od 40 sati tjedno.

Početak i završetak radnog vremena te raspored radnog vremena Poslodavac utvrđuje godišnjim planom i programom rada i odlukom sukladno članku 32. ovog Pravilnika o radu.


Nepuno radno vrijeme

Članak 29.

Nepuno radno vrijeme je svako radno vrijeme kraće od punog radnog vremena.

Rad u nepunom radnom vremenu može biti raspoređen u istom ili različitom trajanju tijekom tjedna, odnosno samo u neke dane u tjednu.

Ako je za stjecanje određenih prava važno prethodno trajanje radnog odnosa s istim poslodavcem, razdoblje rada u nepunom radnom vremenu smatrat će se radom u punom radnom vremenu.

Plaća i druga materijalna prava radnika utvrđuju se i isplaćuju razmjerno ugovorenom radnom vremenu. 



Pripravnost

Članak 30.

Pripravnost (pasivno dežurstvo) je vrijeme u kojem je radnik pripravan odazvati se pozivu poslodavca za obavljanje poslova, ako se ukaže takva potreba, pri čemu se radnik ne nalazi na mjestu gdje se njegovi poslovi obavljaju, niti na drugom mjestu koje je odredio poslodavac. Vrijeme pripravnosti ne smatra se radnim vremenom.

Prekovremeni rad

Članak 31.

Poslodavac ima pravo uvesti prekovremeni rad u slučaju više sile, izvanrednog povećanja opsega rada i u drugim slučajevima prijeke potrebe.

Radnik je dužan raditi prekovremeno na temelju pisanog zahtjeva poslodavca. 

Iznimno od prethodnog stavka ovog članka, ako priroda prijeke potrebe onemogućava poslodavca da prije početka prekovremenog rada uruči radniku pisani zahtjev, radnik je dužan raditi prekovremeno na temelju usmenog zahtjeva poslodavca, a poslodavac je dužan svoj usmeni zahtjev pisano potvrditi u roku od sedam dana od kada je prekovremeni rad naložen.

Ako radnik radi prekovremeno, ukupno trajanje rada radnika ne smije biti duže od 50 sati tjedno, time da prekovremeni rad ne smije trajati duže od 180 sati godišnje, osim u slučajevima propisanim Zakonom o radu.

Ako radnik samovoljno ostane raditi izvan redovitog radnog vremena bez pisanog zahtjeva poslodavca ili bez usmenog zahtjeva poslodavca koji je naknadno pisano potvrđen, takav rad ne smatra se prekovremenim radom, a radnik na temelju tako odrađenih sati ne ostvaruje pravo na plaću.

Zabranjen je prekovremeni rad malodobnih radnika.

Trudnica, roditelj s djetetom do tri godine starosti, samohrani roditelj s djetetom do šest godina starosti, radnik koji radi u nepunom radnom vremenu kod više poslodavaca, te radnik iz čl. 61. st. 3. i čl. 62. st. 3. Zakona o radu, mogu raditi prekovremeno samo ako dostave poslodavcu pisanu izjavu o pristanku na takav rad, osim u slučaju više sile.

Raspored radnog vremena

Članak 32.

Radno vrijeme može se rasporediti u jednakom, odnosno nejednakom trajanju po danima, tjednima, odnosno mjesecima.

Raspored radnog vremena utvrđuje se odlukom poslodavca, o čemu je poslodavac dužan obavijestiti radnike najmanje tjedan dana unaprijed, osim u slučaju prijeke potrebe za radom radnika. Odluka o rasporedu radnog vremena objavljuje se na oglasnoj ploči poslodavca, te se dan stavljanja odluke na oglasnoj ploči smatra danom obavještavanja radnika o rasporedu radnog vremena.

Članak 33.

Ako je radno vrijeme radnika raspoređeno u nejednakom trajanju, ono tijekom jednog razdoblja može trajati duže, a tijekom drugog razdoblja kraće od punog, odnosno nepunog radnog vremena. 

Razdoblje nejednakog rasporeda radnog vremena ne može biti kraće od jednog mjeseca, niti duže od jedne godine, te tijekom tako utvrđenog rasporeda, radno vrijeme mora odgovarati radnikovom ugovorenom punom ili nepunom radnom vremenu.

U slučaju rasporeda radnog vremena u nejednakom trajanju, radnik može raditi najviše do pedeset sati tjedno uključujući i prekovremeni rad, osim u slučajevima propisanim Zakonom o radu.

Ako je radno vrijeme radnika nejednako raspoređeno, radnik u svakom razdoblju od četiri uzastopna mjeseca ne smije raditi duže od prosječno 48 sati tjedno, uključujući i prekovremeni rad.

Preraspodjela radnog vremena

Članak 34.

Ako narav posla to zahtjeva, puno ili nepuno radno vrijeme može se preraspodijeliti tako da tijekom razdoblja koje ne može biti duže od dvanaest neprekidnih mjeseci, u jednom razdoblju traje duže, a u drugom razdoblju kraće od punog ili nepunog radnog vremena, time da prosječno radno vrijeme tijekom trajanja preraspodjele ne smije biti duže od punog ili nepunog radnog vremena.

Preraspodijeljeno radno vrijeme tijekom razdoblja u kojem traje duže od punog ili nepunog radnog vremena, ne smije biti duže od 48 sati tjedno, uključujući i prekovremeni rad, niti trajati duže od 4 mjeseca, osim u slučajevima propisanim Zakonom o radu.

Preraspodijeljeno vrijeme ne smatra se prekovremenim radom.

O preraspodjeli poslodavac odlučuje posebnom odlukom, kojom će utvrditi plan preraspodjeljenog radnog vremena s naznakom poslova i broja radnika uključenih u preraspodijeljeno radno vrijeme.

Odluku, odnosno plan iz prethodnog stavka ovog članka, poslodavac je dužan prethodno dostaviti inspektoru rada.







VI. 	ODMORI I DOPUSTI

Stanka, dnevni i tjedni odmor

Članak 35.

Radnik koji radi najmanje šest sati dnevno ima pravo u toku radnog vremena na dnevni odmor (stanku), u trajanju od 30 minuta, time da vrijeme korištenja stanke određuje poslodavac.

Tijekom vremenskog razdoblja od dvadeset četiri sata, radnik ima pravo na dnevni odmor u trajanju od najmanje 12 sati neprekidno.

Radnik ima pravo na tjedni odmor u trajanju od najmanje 24 sata neprekidno, kojem se pribraja dnevni odmor iz prethodnog stavka ovog članka. Tjedni odmor radnik koristi nedjeljom, te u dan koji nedjelji prethodi, odnosno iza nje slijedi.

Ako radnik zbog prirode posla mora raditi nedjeljom, poslodavac mu rasporedom tjednog radnog vremena mora odrediti drugi dan u tjednu kao dan tjednog odmora.

Ako radnik ne može koristiti odmor na način propisan ovim člankom, mora mu se za svaki radni tjedan omogućiti korištenje zamjenskog tjednog odmora odmah po okončanju razdoblja koje je proveo na radu, zbog kojeg tjedni odmor nije koristio ili ga je koristio u kraćem trajanju. a najkasnije u razdoblju koje ne može biti dulje od dva tjedna.


Godišnji odmor

Članak 36.

Radnik ima pravo u svakoj kalendarskoj godini na godišnji odmor u trajanju od četiri tjedna, u koji je uračunat broj radnih dana ovisno o radnikovom tjednom rasporedu radnog vremena.

Godišnji odmor duži od minimalnog iz stavka 1. ovog članka, utvrđuje se tako da se na početnu osnovicu od 20 radnih dana pribrajaju dani godišnjeg odmora prema sljedećim kriterijima:

1.	Složenost poslova:
- niža stručna sprema OŠ, NSS					       2 radna dana
- srednja stručna sprema SSS, VKV ili KV				       3 radna dana
- viša stručna sprema 	VŠS         					       4 radna dana
- visoka stručna sprema VSS	             			                   5 radnih dana

	2. 	Dužina radnog staža:
- do    5 godina							        1 radni dan
- od 5-10 godina							        3 radna dana
- od 11-15 godina							        4 radna dana
- od 16-20 godina							        6 radna dana
- od 21-25 godina							        8 radnih dana
- od 26-30 godina							        10 radnih dana
- od 31-35 godina							        12 radnih dana
- od 35 i više godina radnog staža					        14 radnih dana

	3. 	Socijalne prilike:
- roditelju, posvojitelju ili skrbniku s jednim malodobnim djetetom        2 radna dana
- roditelju, posvojitelju ili skrbniku za svako daljnje malodobno dijete   1 radni  dan
- roditelju, posvojitelju ili skrbniku djeteta s teškoćama 
   u razvoju, bez obzira na drugu djecu				         3 radna dana
- osobi s invaliditetom                                                                               2 radna dana

4.  Uvjeti rada :
- poslovi čije je obavljanje vezano uz buku, neujednačenu
   temperaturu, vlagu ( spremačica, pralja-švelja, kuharice
   ekonom, vozač, domar )							2 radna dana
- obavljanje poslova koji su vezani uz stalan kontakt
   s djecom, roditeljima i strankama ( odgojitelj, stručni
   suradnik, tajnik, voditelj računovodstva, administrativno-
   računovodstveni djelatnik, ravnatelj )					2 radna dana

5.  Ostvareni rezultati rada
- 	prema ocjeni ravnatelja						1 do 3 radna dana	

			
Radnici koji po kriterijima iz stavka 1. ovog članka ostvare veći broj dana godišnjeg odmora od 30 radnih dana, mogu koristiti najviše 30 radnih dana godišnjeg odmora.

U trajanje godišnjeg odmora ne uračunavaju se blagdani i neradni dani određeni zakonom i razdoblje privremene nesposobnosti za rad koje je utvrdio ovlašteni liječnik te dani plaćenog dopusta.

Ništetan je sporazum o odricanju od prava na godišnji odmor, odnosno o isplati naknade umjesto korištenja godišnjeg odmora.

Radnik koji se prvi put zaposli ili koji ima prekid rada između dva radna odnosa duži od osam dana, stječe pravo na godišnji odmor nakon šest mjeseci neprekidnog radnog odnosa kod poslodavca.

Ako radnik odlazi u mirovinu prije 1. srpnja ima pravo na puni godišnji odmor.

Pravo na razmjerni dio godišnjeg odmora radnik ostvaruje temeljem važećeg Zakona o radu.

Članak 37.

Radnik ima pravo koristiti godišnji odmor u dva dijela, osim ako se s poslodavcem drugačije ne dogovori.

Ako radnik koristi godišnji odmor u dijelovima, mora tijekom kalendarske godine za koju ostvaruje pravo na godišnji odmor, iskoristiti najmanje dva tjedna u neprekidnom trajanju, pod uvjetom da je ostvario pravo na godišnji odmor u trajanju dužem od dva tjedna.

Drugi dio godišnjeg odmora mora koristiti najkasnije do 30. lipnja iduće godine.

Radnik ima pravo koristiti dva puta po dva dana godišnjeg odmora prema svom zahtjevu i u vrijeme koje sam odredi, osim ako posebno opravdani razlozi na strani Poslodavca to onemogućuju. O korištenju ovog prava radnik je dužan obavijestiti neposrednog rukovoditelja najmanje jedan  dan prije njegova korištenja.

U iznimnim slučajevima može se odstupiti od utvrđenog plana korištenja godišnjeg odmora zbog hitnih intervencija u radnom procesu, neodgodivog obavljanja hitnih i značajnih poslova te u drugim opravdanim slučajevima. Ako radnik koristi godišnji odmor a dođe do nekog od opisanih slučajeva, radnik je dužan prekinuti započeti godišnji odmor, s time da ga ima pravo nastaviti čim prestane slučaj zbog kojeg je odmor prekinut. Zbog prekida korištenja godišnjeg odmora radnik ima pravo na naknadu opravdanih troškova koje je imao (troškovi  prijevoza, hotela i sl.) uz prilaganje dokaza.  

Članak 38.

Raspored (plan korištenja godišnjeg odmora) utvrđuje poslodavac, polazeći od potrebe organizacije rada i mogućnosti obavljanja predviđenih poslova te mogućnosti za odmor raspoložive radnicima.

Raspored (plan korištenja godišnjeg odmora) donosi poslodavac najkasnije do 30. lipnja tekuće godine, uz prethodno savjetovanje sa sindikalnom povjerenicom te o istom obavještava radnike.

O razdoblju korištenja i trajanju godišnjeg odmora, radnika se obavještava najmanje 15 dana prije korištenja godišnjeg odmora.

Za vrijeme korištenja godišnjeg odmora radnik ima pravo na naknadu plaće u visini određenoj kolektivnim ugovorom, pravilnikom o radu ili ugovorom o radu, a najmanje u visini njegove prosječne mjesečne plaće u prethodna tri mjeseca (uračunavajući sva primanja u novcu i naravi koja predstavljaju naknadu za rad).

Plaćeni dopust

Članak 39.

Radnik ima tijekom kalendarske godine pravo na plaćeni dopust uz naknadu plaće do 8 radnih dana u slučaju:
	· sklapanja braka
	5  dana

	· sklapanja braka djeteta
	3 dana

	· rođenja djeteta
	5  dana

	· smrti člana uže obitelji ( supružnika, djeteta, roditelja, očuha i maćehe, posvojitelja, posvojenika i unuka 
	5  dana

	· smrti članova šire obitelji ( stric, strina, tetak, tetka, ujak, ujina, bratić, sestrična, nećaci )
	1 dan

	· smrti brata ili sestre, djeda ili bake te roditelja supružnika	
	2 dana

	· selidbe u istom mjestu stanovanja
	2  dana

	· selidbe u drugo mjesto stanovanja
	4  dana

	· teške bolesti člana uže obitelji
	3  dana

	· većih oštećenja ili uništenja materijalnih dobara te elementarnih nepogoda
	5  dana

	· dobrovoljnom davatelju krvi za svako davanje                                                                                                                       
	2  dana

	· nastupanja na kulturnim ili športskim priredbama
	1  dana

	· obavljanja neodgodivih poslova ili smrti člana šire obitelji
	                        1  dan

	· odaziva na poziv sudskih i upravnih tijela
	                     1  dan

	· sudjelovanja na sindikalnim susretima, seminarima i obrazovanju za sindikalne aktivnosti.
	    3  dana



Član radničkog vijeća ili sindikalni povjerenik ima pravo na plaćeni dopust uz naknadnu plaće za vrijeme obrazovanja ili stručnog osposobljavanja i usavršavanja te obrazovanja za potrebe sindikalnog rada do ukupno najviše dva radna dana u jednoj kalendarskoj godini pod uvjetom da poslodavca o korištenju ovog prava obavijesti najkasnije osam dana ranije te pod uvjetom da kod poslodavca ne postoje izvanredne okolnosti koje zahtijevaju hitne intervencije u radnom procesu, neodgodivo obavljanje hitnih i značajnih poslova te drugi opravdani slučajevi.

Radnik ima pravo na plaćeni dopust za svaki smrtni slučaj naveden u stavku 1. ovog članka, neovisno o broju dana koje je tijekom iste godine iskoristio prema drugim osnovama.
U slučaju dobrovoljnog davanja krvi dani plaćenog dopusta se, u pravilu, koriste neposredno nakon davanja krvi a u nemogućnosti korištenja neposredno nakon davanja krvi, dani plaćenog dopusta koristiti će se naknadno, prema odluci poslodavca.
Davanje krvi dokazuje se knjižicom dobrovoljnog davatelja krvi i podacima sadržanim u njoj.

Korištenje prava na plaćeni dopust u slučajevima utvrđenim prethodnim stavkom ovog članka, radnik ostvaruje isključivo u vrijeme nastupa okolnosti po osnovi kojih ima pravo na plaćeni dopust i ne može se prenositi u drugo razdoblje. Zahtjev za korištenje plaćenog dopusta radnik je dužan vjerodostojno dokumentirati prilikom podnošenja zahtjeva, odnosno naknadno, ovisno o pojedinom slučaju.
Radnik ne ostvaruje pravo na plaćeni dopust ukoliko okolnosti utvrđene stavkom 1. ovog članka nastupe kada ne radi zbog korištenja slobodnih dana, privremene nesposobnosti za rad, neplaćenog dopusta ili drugih opravdanih slučajeva odsutnosti s rada.

Članak 40.

U slučaju kad je radnik upućen na školovanje, stručno osposobljavanje ili osposobljavanje po nalogu i za potrebe poslodavca ima pravo na ukupno do 15 radnih dana godišnje. Pravo na plaćeni dopust kao i druga prava i obveze tijekom i nakon prestanka školovanja, odnosno osposobljavanja, regulirat će se posebnim ugovorom sklopljenim između poslodavca i radnika.
Za  pripremanje i polaganje završnog  ispita, osim plaćenog dopusta iz stavka 1. ovoga članka, radnik ima pravo na još 5 radnih dana plaćenog dopusta.
  
Članak 41.

Odluku o plaćenom dopustu donosi poslodavac na pisani i obrazloženi zahtjev radnika.
U iznimnim i hitnim slučajevima poslodavac može dati suglasnost za korištenje dopusta i usmeno.


Neplaćeni dopust

Članak 42.

Radniku se može, na njegov zahtjev odobriti neplaćeni dopust, ako to dopušta priroda posla i potrebe poslodavca.

U vrijeme neplaćenog dopusta prava iz radnog odnosa ili u svezi s radnim odnosom miruju, ako zakonom nije drukčije određeno.

Radniku se može odobriti dopust bez naknade plaće (neplaćeni dopust) pod uvjetom da je takav dopust opravdan i da neće izazvati teškoće u obavljanju poslova Poslodavca a osobito: radi gradnje, popravka ili adaptacije kuće ili stana, njege člana uže obitelji, liječenja na vlastiti trošak, sudjelovanja u kulturno-umjetničkim i športskim priredbama, vlastitog školovanja, doškolovanja, osposobljavanja, usavršavanja ili specijalizacije.


VII.	PLAĆE, NAKNADE PLAĆE I DRUGI MATERIJALNI PRIMICI RADNIKA

Plaća radnika
Članak 43.

Plaću za izvršeni rad čini:
-	osnovna plaća radnog mjesta na kojemu radnik radi,
-	dodaci po osnovi radnog staža i uvjeta rada težih od normalnih uvjeta,
-	dodatak na plaću utvrđen kao povećanje plaće po osnovi ostvarenih rezultata rada radnika
- 	odbitak od plaće utvrđen po osnovi neizvršavanja, nepravovremenog izvršavanja ili neurednog izvršavanja poslova i zadataka

Plaća u smislu ovoga Pravilnika je plaća u bruto iznosu, a sadržaj bruto plaće uređuje se posebnim propisima.

Osnovna plaća radnog mjesta

Članak 44.

Osnovna plaća radnika za puno radno vrijeme i uobičajeni radni učinak na poslovima predstavlja umnožak osnovice za izračun plaće i pripadajućeg koeficijenta složenosti poslova radnog mjesta na kojem radnik radi, uvećan za dodatak na radni staž.

Pod uobičajenim radnim učinkom na poslovima podrazumijeva se izvršavanje poslova koje radnik obavlja na temelju plana i programa rada, organizacije poslovanja te naputaka i naredaba ravnatelja i voditelja ustrojstvenih jedinica uz ostvarivanje očekivanih rezultata rada.

Osnovica za izračun osnovne mjesečne plaće iznosi 2.705,00 kn bruto mjesečno , prema odluci poslodavca. 
U slučaju promjene obračunske osnovice za radnike u  upravnim tijelima Grada Novske, u istom će se iznosu i s istim rokom primjene  promijeniti obračunska osnovica za radnike u predškolskoj ustanovi.

Koeficijenti složenosti poslova i radnih zadataka za svako radno mjesto utvrđuju se u tarifnom prilogu koji je sastavni dio ovog Pravilnika ili u posebnom aktu poslodavca, osim za pojedina radna mjesta za koja se iznos osnovne plaće utvrđuje ugovorom o radu.

Koeficijenti iz prethodnog stavka određuju se u rasponu od najnižeg prema najvišem koeficijentu za pojedina radna mjesta, s time da koeficijent za pojedino radno mjesto unutar predviđenog raspona posebnom odlukom utvrđuje ravnatelj ustanove nakon provedenog savjetovanja sukladno Zakonu o radu.

Koeficijent pripravnika umanjuje se 20 posto. 

Tarifni prilog

Za pojedina radna mjesta utvrđeni su sljedeći  koeficijenti:

	
	RADNA MJESTA
	KOEFICIJENT
	BROJ DJELATNIKA

	
	VSS
	
	

	1. 
	Ravnatelj
	4,5
	1

	2. 
	Pedagog
	3,0
	1

	3. 
	Psiholog
	3,0
	

	4. 
	Defektolog
	3,0
	

	5. 
	Odgajatelj s položenim stručnim ispitom
	2,6
	2

	6. 
	Voditelj računovodstva
	2,6
	

	7. 
	Tajnik
	2,6
	

	
	VŠS
	
	

	8. 
	Odgajatelj s položenim stručnim ispitom
	2,6
	20

	9. 
	Zdravstveni voditelj
	2,6
	1

	
	SSS
	
	

	10. 
	Odgojitelj s položenim stručnim ispitom
	2,6
	1

	11. 
	Tajnik
	2,6
	1

	12. 
	Voditelj računovodstva
	2,6
	1

	13. 
	Administrativno-računovodstveni djelatnik
	1,9
	1

	14. 
	Glavna kuharica
	1,9
	1

	15. 
	Pomoćna kuharica
	1,6
	2

	16. 
	Domar - ložač
	1,8
	1

	17. 
	Ekonom 
	1,8
	

	18. 
	Spremačica-pralja-švelja
	1,6
	1

	
	NSS-NK
	
	

	19. 
	Spremačica
	1,5
	3

	20. 
	Spremačica u područnom odjelu
	1,5
	1






Dodaci na osnovnu plaću

Članak 45.

Osnovna plaća radnika povećava se za svaku godinu ukupnog radnog staža za 0,5%.

Članak 46.

Osnovna plaća radnika uvećava se za:
· Prekovremeni rad   .........................50%
· Rad subotom …..............................25%
· Rad nedjeljom.................................35%
· Rad noću ……................................40%
· Dvokratni rad …...........................10%

Prekovremenim se radom priznaju samo ostvareni sati rada odgojitelja i drugih stručnih radnika iznad norme neposrednog odgojno-obrazovnog rada s djecom, odnosno ostvareni sati rada ostalih radnika iznad 40 sati tjedno, ako se preraspodjelom tijekom pedagoške godine ne mogu uklopiti u godišnje zaduženje radnika.
O preraspodjeli odlučuje ravnatelj dječjeg vrtića ovisno o nazočnosti djece u programima predškolskog odgoja tijekom pedagoške godine, a u skladu s propisanim standardima i normativima predškolskog odgoja te godišnjim zaduženjem  i strukturom radnog vremena radnika.
Radno vrijeme preraspodijeljeno u skladu s prethodnim stavkom ne može tijekom pedagoške godine biti prosječno duže od 40 sati tjedno.
Preraspodijeljeno radno vrijeme iznosi najduže 48 sati tjedno.

Za napredovanje u struci, ako je ono u vezi s poslovima koje radnik obavlja ili s djelatnošću poslodavca, koeficijent za obračun plaće uvećati će se :

· za promoviranog odgojitelja mentora……………10%
· za promoviranog odgojitelja savjetnika …………12%
· za promoviranog stručnog suradnika mentora…...10%
· za promoviranog stručnog savjetnika ……………12%.

Dodaci se međusobno ne isključuju.
Pravo na dodatke na plaću iz st.1. ovog članka radnici imaju samo za sate rada ostvarene u navedenim uvjetima. 
Za rad u dane blagdana i neradne dane utvrđene zakonom i za rad na dan Uskrsa radnik ima pravo na plaću uvećanu za 50 posto.
Umjesto povećanja osnovne plaće na osnovi prekovremenog rada, radnik može ako je to za njega povoljnije, koristiti slobodne dane u omjeru 1:1,5 ( 1 sat prekovremenog = 1 sat 30 minuta redovnog rada).

Članak 47.

Osnovna plaća radnika povećava se za sate rada ostvarene u posebnim uvjetima rada, i to za :
· rad u skupini s djecom s poteškoćama u razvoju
( psihološke smetnje u razvoju )…………………..3%
· mentorstvo u vrijeme poduke …………………10%.

Ako tijekom mjeseca određeni radnik obavlja poslove u opsegu i kvaliteti koja premašuje uobičajene rezultate, može mu se za taj mjesec osnovna plaća uvećati za najviše 30 %.
Odluku o povećanju osnovne plaće ( stimulacije ) u smislu prethodnog stavka donosi ravnatelj, a pri donošenju odluke uzima se u obzir kvaliteta izvršenog rada, ažurnost u obavljanju radnih zadataka, stupanj samostalnosti i kreativnosti u obavljanju poslova, doprinos poslovnom ugledu poslodavca i odnos prema poslodavcu i strankama.

Radniku koji ne ostvaruje uobičajene radne učinke na svom radnom mjestu, ili propusti izvršiti zadane opise poslova svoga radnoga mjesta, učestalo napušta radno mjesto, kasni na posao ili iz drugih opravdanih razloga, a osobito onih navedenih u članku 66. ovog Pravilnika, Poslodavac može pismenom odlukom uz obrazloženje umanjiti ( destimulacija ) osnovnu plaću do 30%. Visinu destimulativnog dijela plaće svaki mjesec određuje ravnatelj.


Članak 48.

Plaća i ostala materijalne prava iskazuju se u bruto iznosu. 
Poslodavac je dužan omogućiti sindikalnom povjereniku uvid u dokumentaciju i obračun plaće te uplatu doprinosa za mirovinsko i zdravstveno osiguranje.

Naknada plaće

Članak 49.

Za razdoblje kada radnik iz opravdanih razloga određenih zakonom, drugim propisom ili aktima poslodavca ne radi, ima pravo na naknadu plaće.

Članak 50.

Radnik ima pravo na naknadu plaće u sljedećim slučajevima:
· u vrijeme godišnjeg odmora,
· plaćenog dopusta,
· državnih blagdana i neradnih dana utvrđenih zakonom,
· obrazovanja, prekvalifikacije i stručnog osposobljavanja na koje je upućen od poslodavca,
· sudjelovanja na seminarima i sl.
· obrazovanja za potrebe sindikalnih aktivnosti,
· za vrijeme traženja novog zaposlenja u otkaznom roku
· drugih slučajeva utvrđenih zakonom i ovim Pravilnikom. 

U okolnostima iz stavka 1. ovog članka, radnik ima pravo na naknadu plaće u visini plaće koju bi ostvario kao da radi.

Za vrijeme korištenja godišnjeg odmora radnik ima pravo na naknadu plaće u visini plaće koju bi ostvario u tekućem mjesecu.




Članak 51.

 Ako je radnik odsutan s rada zbog bolovanja do 42 dana, pripada mu naknada plaće  u visini 95 % od njegove osnovne plaće ostvarene u mjesecu koji prethodi mjesecu u kojem je započeo bolovanje. 
Za razdoblje bolovanja nakon 42 dana, radniku se naknada plaće obračunava sukladno propisima o zdravstvenom osiguranju.
Naknada u 100 % iznosu osnovne plaće pripada radniku kad je na bolovanju zbog profesionalne bolesti ili ozljede na radu  i izolacije a utvrđuje se prema propisima o zdravstvenom osiguranju a čini je prosječni iznos radnikove plaće isplaćene u posljednja tri mjeseca prije mjeseca u kojem je nastupilo bolovanje.

Članak 52.

Ako radnik odbije raditi zato što kod poslodavca nisu provedene propisane mjere zaštite zdravlja i sigurnosti na radu, ima pravo na naknadu plaće u visini kao da je radio.
Pravo na naknadu plaće iz stavka 1. ovoga članka radnik ostvaruje sve dok se ne provedu propisane mjere zaštite na radu.
Poslodavac ne smije bez suglasnosti radnika svoje potraživanje prema radniku naplatiti uskratom isplate plaće ili nekog njezinog dijela, odnosno uskratom isplate naknade plaće ili dijela naknade plaće.
Naknada plaće koju radniku isplaćuje poslodavac isplaćuje se zajedno s plaćom.

Rokovi i razdoblje isplate plaće

Članak 53.

Plaća se isplaćuje nakon obavljenog rada.
Plaća i naknada plaće se isplaćuje u novcu.
Rok za isplatu plaće je do 15-tog u mjesecu za prethodni mjesec.
Naknada plaće koju radniku isplaćuje poslodavac, isplaćuje se zajedno s plaćom.
Poslodavac je dužan, najkasnije petnaest dana od dana isplate plaće, naknade plaće ili otpremnine, radniku dostaviti obračun iz kojeg je vidljivo kako su ti iznosi utvrđeni.
Poslodavac koji na dan dospjelosti ne isplati plaću, naknadu plaće ili otpremninu ili ih ne isplati u cijelosti, dužan je do kraja mjeseca u kojem je dospjela isplata plaće, naknada plaće ili otpremnine radniku dostaviti obračun iznosa koje je bio dužan isplatiti.

Drugi materijalni primici radnika

Dnevnice i troškovi prijevoza na posao i s posla

Članak 54.

Radnik koji je po nalogu poslodavca upućen na službeni put u zemlji ima pravo na dnevnicu, naknadu troškova prijevoza na službenom putu i naknadu troškova noćenja (hotelskog računa).

Radniku na službenom putu u zemlji pripada puna dnevnica u visini najvišeg neoporezivog iznosa utvrđenog Pravilnikom o porezu na dohodak za svaka 24 sata provedena na službenom putu i za ostatak vremena duži od 12 sati. 

Radniku se priznaje dnevnica u punom iznosu i u slučaju kada službeni put traje manje od 24 sata, ali duže od 12 sati.

Radniku se priznaje pola dnevnice ako službeno putovanje traje duže od 8, a kraće od 12 sati.

Ako radnik ima plaćen smještaj tj. spavanje i prehranu, pripada mu 30% od dnevnice koja bi mu inače pripala da smještaj nije plaćen. 

Radnik na službenom putovanju ima pravo na naknadu troškova prijevoza u visini stvarnih troškova.

Radnik na službenom putovanju ima pravo na naknadu troškova noćenja do visine cijene noćenja u hotelu s 3 (*** kategorije ) zvjezdice. Poslodavac svojom odlukom može odobriti smještaj u hotelu više kategorije.

Troškovi i dnevnice za službena putovanja u inozemstvo obračunavaju se na način kako je to regulirano poreznim propisima.

Članak 55.

Radnik ima pravo na naknadu troškova prijevoza na posao i s posla iz mjesta stanovanja do radnog mjesta, mjesnim, odnosno međumjesnim javnim prijevozom, u visini stvarnih izdataka prema cijeni dnevne pojedinačne prijevozne karte u sjedištu poslodavca.
Radnik koji stanuje izvan mjesta rada i koristi međumjesni prijevoz ima pravo na naknadu  troškova prijevoza na posao i s posla međumjesnim javnim prijevozom u visini stvarnih izdataka prema cijeni dnevne pojedinačne karte, ukoliko udaljenost od mjesta stanovanja do mjesta rada nije veća od 100 kilometara. Ako je udaljenost od mjesta stanovanja do mjesta rada veća od 100 kilometara, visina naknade troškova prijevoza međumjesnim javnim prijevozom utvrđuje se posebnom odlukom Poslodavca.
Radniku koji stanuje izvan mjesta rada stvarni izdaci utvrđuju se u visini troškova mjesnog i međumjesnog javnog prijevoza, a ako mjesni prijevoz nije organiziran ima pravo na naknadu troškova prijevoza koja se utvrđuje u visini cijene karte za jednu stanicu javnog prijevoza najbližeg mjesta u kojem je taj prijevoz organiziran, u visini cijene pojedinačne karte.
Ako od mjesta stanovanja radnika do mjesta rada nije organiziran mjesni javni prijevoz koji omogućava radniku redoviti dolazak na posao i odlazak s posla, radnik ima pravo na naknadu troškova prijevoza koja se utvrđuje u visini cijene karte za jednu stanicu javnog prijevoza najbližeg mjesta u kojem je taj prijevoz organiziran, u visini cijene dnevne pojedinačne karta.
Naknada troškova prijevoza isplaćuje se  unaprijed prvog radnog dana u mjesecu za tekući mjesec.
Naknada troškova prijevoza tj. jednodnevne karte utvrditi će se temeljem potvrde ovlaštenog prijevoznika. Potvrda u visini cijene dnevne karte zatražit će se od ovlaštenog prijevoznika dva puta u tekućoj godini i to 2. siječnja i vrijedit će do 30. lipnja, te 1. srpnja i vrijedit će do 31. prosinca u tekućoj godini. Ukoliko zbog gospodarskog rasta cijene naftnih derivata dođe do povećanja cijene dnevne prijevozne karte u visini većoj od 10 posto od cijena koje su navedene u potvrdi za šestomjesečno razdoblje, zatražit će se nova potvrda koja će vrijediti do isteka navedenog razdoblja.
Obračun naknade za prijevoz za tekući mjesec obavlja se na temelju evidencije radnih dana iz prethodnog mjeseca. 


Upotreba privatnog automobila u službene svrhe

Članak 56.

Ako radnik po pisanom nalogu poslodavca svojim automobilom obavlja poslove za potrebe poslodavca, isplatit će mu se naknada za korištenje privatnog automobila u službene svrhe u iznosu koji poslodavac po poreznim propisima može kao neoporeziv isplatiti radniku.

Poslodavac će nalog iz prethodnog stavka izdati za svaki posao, odnosno za svaki radni nalog, zasebno.

Jubilarna nagrada

Članak 57.

Radnik ima pravo na jubilarnu nagradu za ostvareni ukupni rad u predškolskoj ustanovi Grada Novske, odnosno njegovim pravnim sljedbenicima.
Visina jubilarne nagrade utvrđuje se kao umnožak osnovice za obračun jubilarne nagrade i odgovarajućeg koeficijenta  za navršenu jubilarnu godinu radnog staža, umanjen za iznos  obračunatih poreza i doprinosa u skladu v važećim propisima.
Osnovica za obračun jubilarne nagrade je najniža bruto plaća u upravnim tijelima Grada Novske u trenutku obračuna jubilarne nagrade.
Koeficijenti za obračun jubilarne nagrade su slijedeći :

	Navršena jubilarna nagrada 
	    Koeficijent           

	                  5
	          1,00

	                10
	          1,25

	                15
	          1,50 

	                20
	          1,75

	                25
	          2,00

	                30
	          2,50

	                35
	          3,00

	                40
	          4,00 



Radniku će se isplatiti jubilarna nagrada iz stavka 1. ovoga članka u roku 15 dana od dana kada je radnik ostvario pravo na jubilarnu nagradu.

Potpore i nagrade
Članak 58.


Radnik ili njegova obitelj ima pravo na potporu tj. novčanu solidarnu pomoć po svakoj osnovi u slučaju:
· otpremnina prilikom odlaska u mirovinu,
· božićnica,
· regres za godišnji odmor,
· dar djetetu,
· dar radniku u naravi,
· potpora zbog bolovanja dužeg od 90 dana,
· potpora u slučaju smrti radnika,  radnikova  supružnika, djeteta ili roditelja, te  osobe koju je radnik dužan po zakonu uzdržavati,
· potpora za novorođeno dijete radnika, 
· potpora zbog nastanka teške invalidnosti radnika, djeteta ili supružnika  što se dokazuje rješenjem HZMO-a 
· radi nabave prijeko potrebnih medicinskih pomagala i pokrića participacije pri kupnji prijeko potrebnih lijekova u inozemstvu za radnika, dijete ili supružnika.

Prigodna godišnja nagrada

Članak 59.

Radnik ima pravo na regres za korištenje godišnjeg odmora u neto iznosu u kojem će ga ostvariti službenici i namještenici u upravnim tijelima Grada Novske, a koji će se isplatiti jednokratno i u cijelosti, najkasnije do dana početka korištenja godišnjeg odmora.

Poslodavac će u povodu Božićnih blagdana radnicima isplatiti prigodni godišnji novčani dar u neto iznosu u kojem će ga ostvariti službenici i  namještenici u upravnim tijelima Grada Novske, a isplatiti će se najkasnije do 20. prosinca tekuće godine.

Otpremnina radi odlaska u mirovinu

Članak 60.

Radnik kojemu sporazumno, na osobni zahtjev ili sukladno zakonu prestaje radni odnos radi odlaska u mirovinu, ima pravo na otpremninu u iznosu od šest ( 6 ) prosječnih neto plaća koju su ostvarili službenici i namještenici Gradske uprave Grada Novske tj. osnivač Vrtića, za prethodna tri mjeseca prije odlaska u mirovinu.
Prosječna neto plaća navedena u stavku 1. ovoga članka utvrđuje se odredbama Kolektivnog ugovora za zaposlene u Dječjem vrtiću „Radost“ Novska.
Otpremnina iz stavka 1. ovoga članka isplaćuje se u roku 15 dana od dana prestanka radnog odnosa.


Solidarna pomoć

Članak 61.

Radnik ili njegova obitelj ima pravo na potporu tj. novčanu solidarnu pomoć po svakoj osnovi u slučaju:

· smrti radnika………..u iznosu od 5 prosječnih neto plaća i troškove pogreba
· smrti člana uže obitelji ( supružnik, djeca, roditelj, očuh, maćeha)...... u iznosu 2 prosječne neto plaće
· nastanka teške invalidnosti radnika, djeteta ili supružnika ….. u iznosu 2 prosječne neto plaće
· radi nabave prijeko potrebnih medicinskih pomagala i pokrića participacije pri kupnji prijeko potrebnih lijekova u inozemstvu za radnika, dijete ili supružnika …….u iznosu 2 prosječne neto plaće
· neprekidnog bolovanja radnika dužeg od 90 dana ( jedanput godišnje ) …….u iznosu 1 prosječne neto plaće
· za rođenje djeteta……….u iznosu 1 prosječne neto plaće.
Pod troškovima pogreba iz stavka 1. ovoga članka podrazumijevaju se stvarni troškovi pogreba ali najviše do visine 2 prosječne neto plaće.
Prosječna neto plaća smatra se plaća isplaćena po radniku u Republici Hrvatskoj u prethodnoj godini.


Dar  djeci

Članak 62.

U povodu dana Sv. Nikole svakom djetetu radnika do 15 godina starosti ( koje je do 31. prosinca tekuće godine navršilo 15 godina starosti ) isplatiti će se dar u neoporezivom iznosu utvrđenom pozitivnim propisom.



VIII. 	POVREDE RADNIH OBVEZA

Članak 63.

Svi radnici obvezni su stručno, savjesno, marljivo i kvalitetno obavljati poslove te ih završavati na vrijeme i u skladu s pisanim i usmenim uputama nadređenih, internim aktima poslodavca, odlukama tijela upravljanja poslodavca i pozitivnim propisima.

Članak 64.

Povredama obveza iz radnog odnosa smatraju se osobito:
1. nepočinjanje s radom dana navedenog u ugovoru o radu, neopravdano kašnjenje na posao, te napuštanje radnoga mjesta u tijeku radnoga vremena suprotno odredbama ovoga Pravilnika,
1. nepravovremeno izvršavanje naloga nadređenih,
1. nepridržavanje odluka, odnosno postupanje suprotno odlukama poslodavca,
1. odbijanje izvršavanja obveza iz radnog odnosa,
1. neizvršavanje, te nesavjesno, nepravovremeno i nemarno izvršavanje radnih obveza,
1. neovlašteno prisvajanje imovinske koristi,
1. uništavanje imovine poslodavca,
1. prijetnja poslodavcu,
1. neupotreba osobnih zaštitnih sredstava,
1. tri destimulacije godišnje,
1. pravomoćno osuđivanost radi počinjenja kaznenog djela kojemu je izrečena kazna zatvora,
1. krađa materijala, alata, sirovina, dokumenata i drugih stvari poslodavca,
1. nezakonito i nemarno raspolaganje sredstvima, dokumentima te nesvrsishodno i neodgovorno korištenje sredstava za rad,
1. zlouporaba korištenja bolovanja,
1. uznemiravanje bilo koje vrste (npr. spolno) drugih radnika na radnom mjestu i tijekom radnog vremena,
1. davanje netočnih podataka važnih za donošenje poslovnih odluka poslodavca,
1. povreda propisa o zaštiti na radu i zaštiti od požara,
1. odavanje službene, poslovne i druge tajne utvrđene zakonom, ovim Pravilnikom ili drugim aktom poslodavca,
1. dolazak na posao u pijanom stanju ili pod utjecajem opojnih droga ili konzumiranje alkohola i droga u vrijeme rada,
1. držanje alkohola u radnim prostorijama i odbijanje provjere alkoholiziranosti kad to zatraži poslodavac,
1. pušenje u prostorijama u kojima postoji povećana opasnost od požara ili na mjestu gdje je zabranjeno pušenje,
1. izazivanje tučnjave na radnom mjestu ili nepristojno ponašanje, kao i svaki postupak koji predstavlja u težem stupnju nepravilan odnos prema radnicima, poslovnim partnerima ili ostalim osobama koje na bilo koji način surađuju s poslodavcem, a kojim je nanesena ozbiljna povreda nečijem ugledu, odnosno časti ili zbog kojeg su teže i trajnije poremećeni međuljudski odnosi,
1. zlouporaba položaja i prekoračenje danog ovlaštenja, pribavljanje materijalne koristi u bilo kojem obliku i na bilo koji način u svezi s radom za sebe ili drugoga,
1. obavljanje privatnih poslova u vrijeme radnoga vremena, na radnom mjestu,
1. postupanje radnika kojim je očigledno nanesena znatna šteta poslodavcu ili grubo kršenje odredbi o radu i redu utvrđenih propisima, ovim Pravilnikom i drugim aktima poslodavca.

Članak 65.

Nakon saznanja da je radnik kršio svoje radne obveze, na način opisan u prethodnom članku, ovlaštena osoba poslodavca će razmotriti okolnosti u svezi s kršenjem iste te u slučaju utvrđenja da zbog iste nije potrebno radniku otkazati ugovor o radu, u pravilu će radnika pisano upozoriti na obveze iz radnog odnosa i ukazati mu na mogućnost otkaza za slučaj ponavljanja kršenja obveza iz radnog odnosa i/ili će mu, ako to ocijeni svrsishodnim, izreći mjeru destimulacije na način i u iznosu utvrđenom člankom 49. ovog Pravilnika.
Pisano upozorenje iz prethodnog stavka priprema se u dva primjerka od kojih se jedan primjerak dostavlja radniku, a jedan odlaže u dosje radnika.


IX.	NAKNADA ŠTETE

Odgovornost radnika

Članak 66.

Radnik koji na radu ili u svezi s radom namjerno ili iz krajnje nepažnje uzrokuje štetu poslodavcu, dužan je štetu naknaditi.

Poslodavac ima pravo donijeti odluku o privremenom udaljenju radnika iz ustanove ako su razlozi udaljenja uzrokovani osnovanom sumnjom u tešku povredu obveze iz radnog odnosa zbog koje se opravdano može očekivati odluka poslodavca o izvanrednom otkazu ugovora o radu. Privremeno udaljenje radnika traje do utvrđivanja činjeničnog stanja, ali ne duže od trideset dana. Za vrijeme trajanja privremenog udaljenja radniku pripada pravo na naknadu plaće u visini polovice prosječne mjesečne plaće isplaćene tom radniku u prethodna tri mjeseca. Ukoliko poslodavac nakon utvrđivanja činjeničnog stanja ne donese odluku o izvanrednom otkazu ugovora o radu, radnik ima pravo na naknadu plaće za vrijeme privremenog udaljenja u visini plaće koju bi ostvario da je to vrijeme redovno radio. 

Članak 67.

Ako štetu uzrokuje više radnika, svaki radnik odgovara za dio štete koji je uzrokovao.
Ako se za svakog radnika ne može utvrditi dio štete koji je on uzrokovao, smatra se da su svi radnici podjednako odgovorni i štetu naknađuju u jednakim dijelovima.
Ako je više radnika uzrokovalo štetu kaznenim djelom počinjenim s namjerom, za štetu odgovaraju solidarno.


Članak 68.

Visina štete utvrđuje se na osnovi cjenika ili knjigovodstvene vrijednosti stvari, a ako ovih nema, procjenom vrijednosti oštećenih stvari.
Procjena vrijednosti oštećene stvari vrši se putem vještačenja.

Članak 69.

U slučaju povrede:
· prava na ugled i dobar glas poslodavca, 
· prava na tvrtku poslodavca, 
· poslovne tajne, 
· ili dr. prava osobnosti poslodavca
radnik odgovara poslodavcu za prouzročenu štetu u paušalnom iznosu od 10.000,00 kuna (slovima: deset tisuća kuna). 
U slučaju povrede činjenja:
· neopravdanog izostanka s rada,
· nemarnog obavljanja poslova,
· prestanka rada prije isteka otkaznog roka kada radnik ima obvezu raditi,
· nestručnog ili nepažljivog rukovanja sredstvima za rad,
· zakašnjavanja na posao, izlaska s posla za vrijeme rada bez dozvole ravnatelja ili napuštanja rada prije isteka radnog vremena,
· izazivanje tučnjave ili fizičkog napada na dijete, drugog radnika ili osobe koje borave u Vrtiću
· ometanja jednog ili više radnika u obavljanju radnih obveza
· kršenje odredaba kućnog reda i odredaba Etičkog kodeksa Vrtića
radnik je dužan nadoknaditi štetu u paušalnom iznosu od 1.000,00 kuna. ( slovima: jednatisuća kuna ).
Ako je šteta uzrokovana štetnom radnjom st. 1. i 2.  ovog članka Pravilnika veća od propisanog paušalnog iznosa naknade, poslodavac može zahtijevati naknadu u visini stvarno pretrpljene i utvrđene štete.
Članak 70.

Postupak u svezi s utvrđivanjem i naplatom štete vodi ravnatelj.
Ako radnik ne nadoknadi nastalu štetu dragovoljno, ravnatelj treba protiv radnika pokrenuti postupak za prisilnu nadoknadu štete.


Članak 71.

Radnik koji na radu ili u svezi s radom, namjerno ili zbog krajnje nepažnje uzrokuje štetu trećoj osobi, a štetu je naknadio poslodavac, dužan je poslodavcu naknaditi iznos naknade isplaćene trećoj osobi.

Odgovornost poslodavca

Članak 72.

Ako radnik pretrpi štetu na radu ili u svezi s radom, poslodavac je dužan radniku naknaditi štetu po općim propisima obveznog prava.
Pravo na naknadu štete iz stavka 1. ovoga članka odnosi se i na štetu koju je poslodavac uzrokovao radniku povredom njegovih prava iz radnog odnosa.

Zastara potraživanja za naknadu štete

Članak 73.

Potraživanje naknade uzrokovane štete zastarijeva za tri godine i teče od dana saznanja za štetu i počinitelja.
U svakom slučaju, potraživanje iz stavka 1. ovoga članka zastarijeva za pet godina od kada je šteta nastala.


X. 	PRESTANAK UGOVORA O RADU

Načini prestanka ugovora o radu

Članak 74.

Ugovor o radu prestaje:
1. smrću radnika,
1. istekom vremena na koje je sklopljen ugovor o radu na određeno vrijeme,
1. kada radnik navrši 65 godina života i 15 godina mirovinskog staža, ako se radnik i poslodavac drukčije ne dogovore,
1. sporazumom radnika i poslodavca,
1. dostavom pravomoćnog rješenja o priznanju prava na invalidsku mirovinu zbog opće nesposobnosti za rad,
1. otkazom,
1. odlukom nadležnog suda.

Sporazum o prestanku ugovora o radu

Članak 75.

Ponudu za sklapanje sporazuma o prestanku ugovora o radu može dati radnik i poslodavac.
Sporazum o prestanku ugovora o radu sklapa se u pismenom obliku i sadržava osobito:
1. podatke o strankama i njihovom prebivalištu, odnosno sjedištu,
1. datum prestanka ugovora o radu.

Otkaz ugovora o radu

Članak 76.

Ugovor o radu mogu otkazati i poslodavac i radnik, na način propisan zakonom.

Redoviti otkaz poslodavca

Članak 77.

Poslodavac može otkazati ugovor o radu uz ugovoreni ili propisani otkazni rok, ako za to ima opravdani razlog, u slučaju:
1. ako prestane potreba za obavljanje određenog posla zbog gospodarskih, tehnoloških ili organizacijskih razloga (poslovno uvjetovani otkaz),
1. ako radnik nije u mogućnosti uredno izvršavati svoje obveze iz radnog odnosa zbog određenih trajnih osobina ili sposobnosti (osobno uvjetovani otkaz), ili
1. ako radnik krši obveze iz radnog odnosa (otkaz uvjetovan skrivljenim ponašanjem radnika).

Članak 78.

Poslodavac koji je poslovno uvjetovanim otkazom otkazao radniku, ne smije šest mjeseci od dana dostave odluke o otkazu radniku, na istim poslovima zaposliti drugog radnika.

Članak 79.

Pri odlučivanju o poslovno uvjetovanom otkazu, poslodavac mora voditi računa o trajanju radnog odnosa, starosti i obvezama uzdržavanja koje terete radnika.


Članak 80.

Prije redovitog otkazivanja uvjetovanog ponašanjem radnika, poslodavac je dužan radnika pisano upozoriti na obveze iz radnog odnosa i ukazati mu na mogućnost otkaza za slučaj nastavka povreda tih obveza, osim ako postoje okolnosti zbog kojih nije opravdano očekivati od poslodavca da to učini.
Prije redovitog otkazivanja uvjetovanog ponašanjem radnika, poslodavac je dužan omogućiti radniku da iznese svoju obranu, osim ako postoje okolnosti zbog kojih nije opravdano očekivati od poslodavca da to učini.
Namjeru da otkaže određeni ugovor o radu, Poslodavac je dužan priopćiti radničkom vijeću ili sindikalnom povjereniku u funkciji radničkog vijeća i dostaviti mu obrazloženi prijedlog odluke o otkazu, te je dužan o toj odluci savjetovati se s njima. 

Redoviti otkaz radnika

Članak 81.

Radnik može redovito otkazati ugovor o radu uz propisani ili ugovoreni otkazni rok ne navodeći za to razlog.

Izvanredni otkaz

Članak 82.

Poslodavac i radnik mogu otkazati ugovor o radu sklopljen na neodređeno ili određeno vrijeme, bez obveze poštovanja propisanog ili ugovorenog otkaznog roka (izvanredni otkaz), ako zbog osobito teške povrede obveze iz radnog odnosa ili zbog neke druge osobito važne činjenice, uz uvažavanje svih okolnosti i interesa obiju ugovornih stranaka, nastavak radnog odnosa nije moguć.

Članak 83.

Ugovor o radu može se izvanredno otkazati samo u roku 15 dana od dana saznanja za činjenicu na kojoj se izvanredni otkaz temelji.
Članak 84.

Prije izvanrednog otkazivanja uvjetovanog ponašanjem ili radom radnika, poslodavac je dužan omogućiti radniku da iznese svoju obranu, osim ako postoje okolnosti zbog kojih nije opravdano očekivati od poslodavca da to učini.

Redoviti otkaz ugovora o radu na određeno vrijeme

Članak 85.

Ugovor o radu sklopljen na određeno vrijeme može se redovito otkazati samo ako je takva mogućnost otkazivanja predviđena ugovorom.

Oblik, obrazloženje i dostava otkaza te tijek otkaznog roka

Članak 86.

Otkaz mora imati pisani oblik.
Poslodavac mora u pisanom obliku obrazložiti otkaz.
Otkaz se mora dostaviti osobi kojoj se otkazuje.
Otkazni rok počinje teći od dana dostave otkaza.
Otkazni rok ne teče za vrijeme trudnoće, korištenja rodiljnog, roditeljskog, posvojiteljskog dopusta, rada s polovicom punog radnog vremena, rada u skraćenom radnom vremenu zbog pojačane njege djeteta, dopusta trudnice ili majke koja doji dijete, te dopusta ili rada u skraćenom radnom vremenu radi skrbi i njege djeteta s težim smetnjama u razvoju prema posebnom propisu te za vrijeme privremene nesposobnosti za rad tijekom liječenja ili oporavka od ozljede na radu ili profesionalne bolesti, te vršenja dužnosti i prava državljana u obrani.
Otkazni rok teče za vrijeme godišnjeg odmora, plaćenog dopusta te razdoblja privremene nesposobnost za rad radnika kojeg je poslodavac u otkaznom roku oslobodio obveze rada.






Otkazni rok

Članak 87.

U slučaju redovitog otkaza otkazni rok utvrđuje se u duljini određenoj zakonom i Kolektivnim ugovorom za zaposlene u Dječjem vrtiću „Radost“ Novska.
Ugovorom o radu može se utvrditi i dulji otkazni rok od onog utvrđenog stavkom 1. ovoga članka.
Prava na otkazni rok sa svim pravima koja radniku za vrijeme trajanja otkaznog roka pripadaju radnik se može odreći nakon što zaprimi odluku o otkazu ugovora o radu.
Radniku kojem se ugovor o radu redovito otkazuje zbog povrede obveza iz radnog odnosa utvrđuje se otkazni rok u duljini polovice otkaznih rokova utvrđenih Zakonom o radu.
U vrijeme otkaznog roka radnik ima pravo uz naknadu plaće odsustvovati s rada osam sati tjedno radi traženja novog zaposlenja.
Ako radnik na zahtjev poslodavca prestane raditi prije isteka propisanog ili ugovorenog otkaznog roka, poslodavac mu je dužan isplatiti naknadu plaće i priznati sva ostala prava kao da je radio do isteka otkaznog roka.
Ako radnik otkazuje ugovor o radu, otkazni rok ne može biti dulji od mjesec dana, ako on za to ima osobito važan razlog.

Članak 88.

Odredbe koje se odnose na otkaz, primjenjuju se i na slučaj kada poslodavac otkaže ugovor i istodobno predloži radniku sklapanje ugovora o radu pod izmijenjenim uvjetima (otkaz s ponudom izmijenjenog ugovora).
Ako radnik prihvati ponudu Poslodavca, pridržava pravo pred nadležnim sudom osporavati dopuštenost takvog otkaza ugovora.
O ponudi za sklapanje ugovora o radu pod izmijenjenim uvjetima radnik se mora izjasniti u roku kojeg odredi Poslodavac, a koji ne smije biti kraći od 8 dana. 
U slučaju otkaza ugovora o radu s ponudom izmijenjenog ugovora, rok od 15 dana u kojem radnik može od Poslodavca zahtijevati ostvarenje povrijeđenog prava teče od dana kada se radnik izjasnio o odbijanju ponude za sklapanje ugovora o radu pod izmijenjenim uvjetima, ili od dana isteka roka koji je za izjašnjenje o dostavljenoj ponudi odredio poslodavac, ako se radnik nije izjasnio o primljenoj ponudi ili se izjasnio nakon isteka ostavljenog roka.

Članak 89.

Namjeru da otkaže određeni ugovor o radu Poslodavac je dužan priopćiti radničkom vijeću ili sindikalnom povjereniku, te je dužan o toj odluci savjetovati se s radničkim vijećem ili sindikalnim povjerenikom u funkciji radničkog vijeća, u slučaju, na način i pod uvjetima propisanim zakonom.

Otpremnina u slučaju otkaza ugovora o radu

Članak 90.

Radnik kojem se otkazuje ugovor o radu nakon najmanje dvije godine neprekidnog rada, ima pravo na otpremninu, osim ako mu se otkazuje iz razloga uvjetovanih njegovim ponašanjem.


Članak 91.

Visina otpremnine određuje se u skladu sa zakonom i Kolektivnim ugovorom.
Ugovorom o radu može se utvrditi i otpremnina u višem iznosu od one utvrđene u stavku 1. ovoga članka.
Obveza na isplatu otpremnine dospijeva po prestanku ugovora o radu, osim ako radnik i poslodavac drugačije ne urede. Prava na otpremninu radnik se može odreći u cijelosti ili djelomično nakon što isto pravo dospije na naplatu. 


XI. 	OSTVARIVANJE PRAVA I OBVEZA IZ RADNOG ODNOSA

Zaštita prava radnika pred poslodavcem i sudska zaštita

Članak 92.

Radnik koji smatra da mu je poslodavac povrijedio neko pravo iz radnog odnosa može u roku 15 dana od dostave odluke kojom je povrijeđeno njegovo pravo, odnosno od dana saznanja za povredu prava zahtijevati od poslodavca ostvarenje tog prava.
Ako Poslodavac u roku 15 dana od dostave zahtjeva radnika iz stavka 1. ovoga članka ne udovolji tom zahtjevu, radnik može u daljnjem roku od 15 dana zahtijevati zaštitu povrijeđenog prava pred nadležnim sudom.
Zaštitu povrijeđenog prava pred nadležnim sudom ne može zahtijevati radnik koji prethodno poslodavcu nije podnio zahtjev iz stavka 1. ovoga članka, osim u slučaju zahtjeva radnika za naknadom štete ili drugim novčanim potraživanjima iz radnog odnosa.
Odredbe o sudskoj zaštiti prava iz radnog odnosa ne primjenjuju se na postupak zaštite dostojanstva radnika.

Članak 93.

Sve odluke u svezi s ostvarivanjem prava i obveza iz radnog odnosa ili u vezi s radnim odnosom koje prema Statutu i ovom Pavilniku nisu u nadležnosti upravnog vijeća, donosi ravnatelj ili osoba koju on ovlasti pisanom punomoći.
O zahtjevu za zaštitu prava radnika protiv odluke ravnatelja ili osobe koju on ovlasti odlučuje upravno vijeće Poslodavca.
O zahtjevu za zaštitu prava radnika protiv prvostupanjske odluke upravnog vijeća odlučuje upravno vijeće.

Dostavljanje pismena
Članak 94.

Dostavljanje otkaza, pisanih upozorenja i drugih pismena koja se odnose na pojedinačna prava i obveze radnika, obavlja se njihovim neposrednim uručenjem radniku, u prostorijama poslodavca, uz naznaku datuma i uz potpis radnika kojim potvrđuje da je primio pismeno.

Ako radnik odbije primiti pismeno ili odbije potpisati primitak pismena, osoba koja obavlja dostavu će o tome napraviti zabilješku, s naznakom datuma, a pismeno će istog dana staviti na oglasnu ploču Poslodavca. Ovime se smatra da je toga dana pismeno uručeno radniku.

Kad se pismeno dostavlja radniku preporučenom pošiljkom, pa se isto vrati zbog toga što je radnik odbio primiti ili zbog netočne adrese ili zbog bilo kojeg drugog razloga ne uručenja (nepoznat na adresi, odselio, obavješten nije podigao pošiljku ili dr.), s danom vraćene pošiljke pismeno će se staviti na oglasnu ploču i time se smatra uručeno radniku. 

Članak 95.

O pitanjima koja se ne odnose na pojedinačno pravo radnika, radnici se obavještavaju putem oglasne ploče.


XII. 	ORGANIZACIJA RADA I PREMJEŠTAJ RADNIKA

Članak 96.

Rad poslodavca organiziran je u sklopu poslova radnih mjesta utvrđenih i opisanih u Pravilniku o unutarnjem ustrojstvu i načinu rada Dječjeg vrtića „Radost“ Novska.

U okviru poslova iz prethodnog stavka ovog članka, konkretne dužnosti i ovlaštenja pojedinog radnika određuje poslodavac pisanim uputama.

U slučaju neophodne potrebe organizacije rada i iznenadne potrebe zamjene odsutnog radnika, povećanja opsega poslova koji se nije mogao predvidjeti i ostalih izvanrednih okolnosti, radnik je dužan obavljati i druge poslove koji nisu obuhvaćeni poslovima njegovog radnog mjesta.

XIII.   RADNIČKO VIJEĆE, SINDIKAT I SKUP RADNIKA

Članak 97.
Poslodavac će, ako radnici odluče, utemeljiti radničko vijeće, osigurati potrebne uvjete za rad radničkog vijeća.
Pobliži uvjeti za rad radničkog vijeća mogu se urediti sporazumom između radničkog vijeća i Poslodavca.
Ravnatelj je odgovoran za pravodobno dostavljanje podataka radničkom vijeću u slučajevima kad je zakonom  propisana obveza obavješćivanja, prethodnog savjetovanja ili pribavljanja suglasnosti radničkog vijeća na određene odluke Poslodavca.

Članak 98.
Ako radnici ne utemelje radničko vijeće, njegova prava, sukladno Zakonu o radu, ima sindikalni povjerenik.

Članak 99.
Radničko vijeće dužno je, uz prethodno savjetovanje s ravnateljem, najmanje dva puta godišnje sazvati skup svih radnika radi sveobuhvatnog obavješćivanja i rasprave o stanju i razvoju predškolske ustanove, te o radu radničkog vijeća.
Ako nije utemeljeno radničko vijeće, skup radnika iz stavka 1. ovoga članka dužan je sazvati ravnatelj, uz prethodno savjetovanje sa sindikalnim povjerenikom.
Ne dirajući u pravo radničkog vijeća da saziva skup radnika, ravnatelj može, ako ocijeni da je to potrebno, sazvati skup radnika vodeći računa da se s tim ne ograniče zakonske ovlasti radničkog vijeća. Ravnatelj se o sazivanju tog skupa radnika mora savjetovati sa radničkim vijećem.
Skupovi radnika mogu se održati po lokacijama ili smjenama, ako je to povoljnije glede nesmetanog odvijanja programa rada predškolske ustanove.



XIII. 	ZAVRŠNE ODREDBE
Članak 100.

Odluke koje po ovom Pravilniku donosi Poslodavac, u ime Poslodavca donosi ravnatelj ili osoba koju on za to pismeno opunomoći.

Članak 101.

Suprotnost koje odredbe ovog Pravilnika s prisilnim odredbama sada važećeg ili naknadno donesenog zakona ili drugog propisa ili s uglavkom naknadno sklopljenog Kolektivnog ugovora koji obvezuje poslodavca, ne utječe na valjanost ovog Pravilnika u cijelosti, već će se umjesto odredbe suprotne zakonu, drugom propisu ili Kolektivnom ugovoru neposredno primijeniti odgovarajuća odredba zakona, drugog propisa odnosno Kolektivnog ugovora.  

Članak 102.

Izmjene i dopune ovog Pravilnika donose se na način propisan zakonom za njegovo donošenje.

Članak 103.

Ovaj  Pravilnik o radu stupa na snagu osmog dana od dana objavljivanja na oglasnoj ploči Poslodavca.
Ovaj Pravilnik se dostavlja sindikalnom povjereniku.


Članak 104.

Na dan stupanja na snagu ovog   Pravilnika o radu  prestaje važiti  Pravilnik o radu od  30.06.2010., KLASA: 011-02/10-10-06, URBROJ: 2176-70/10-04-06, I. izmjene i dopune Pravilnika o radu od 22.12.2006. KLASA: 003-05-01/06-01; UR.BROJ: 2176-69/06-04-01; II. Izmjene i dopune Pravilnika o radu KLASA: 003-05-01/13-03; UR.BROJ: 2176-70/13-01 od 30.12.2013; III Izmjene i dopune Pravilnika o radu KLASA: 112-01-10/15-02; UR.BROJ: 2176-68/15-01 od 17.04. 2015.; IV. Izmjene i dopune Pravilnika o radu KLASA: 112-01-10/15-03, UR.BROJ: 2176-68/15-01 OD 17.06. 2015. V. Izmjene i dopune Pravilnika o radu KLASA: 003-05/17-01-02; UR.BROJ: 2176-68/17-03-03 od 14.09.2017. I VI. Izmjene i dopune Pravilnika o radu KLASA: 003-05/18-01-01; UR.BROJ: 2176-68/18-03-03 od 05.02. 2018.

	
	 
KLASA: 003-05/18-01-04
UR.BROJ: 2176-68/18-04-04
Novska, 20.11. 2018. godine 

                                                                                                   Predsjednik Upravnog vijeća

________________________
                                                                                                                Ivica   Vulić                 


Ovaj Pravilnik objavljen je na oglasnoj ploči Poslodavca dana 21.11. 2018. godine te je stupio na snagu 28.11. 2018. godine.



										Ravnateljica
								       ________________________        
									/ Ljerka Vidaković, prof./


Ovaj Pravilnik dostavljen je sindikalnom povjereniku dana  21.11. 2018. godine.




								SINDIKALNI POVJERENIK:
								     ____________________
								          / Marija  Johović /
				


	


